
Extreme Learning Machine hálók alkalmazása a nyalábemissziós spektroszkópiában

A nyalábemissziós spektroszkópia(BES) egy széles körben elterjedt fúziós diagnosztikai módszer a plazma sűrűség és annak fluktuációinak mérésére. Alkalmazása során a reaktorplazmába egy ismert anyagi összetételű, keresztmetszetű, nyalábáramú és energiájú semlegesített alkáli vagy hidrogén atomnyalábot lőnek. A nyaláb atomok a plazmába hatolva fokozatosan gerjesztődnek, majd ionizálódnak és a folyamat közben a nyaláb tengelye mentén fotonokat bocsátanak ki. A diagnosztika ezt a foton emissziót egy dedikált megfigyelőrendszerrel vizsgálja és az emisszió térbeli eloszlásából következtet a nyaláb menti plazmasűrűségre.
A RENATE-OD szintetikus diagnosztika segítségével sűrűség profil alapján a nyaláb menti emisszió numerikusan meghatározható.
A számítás a rátaegyenletek megoldásával történik, ami a semleges nyalábatomok vegyérték elektronjainak eloszlását határozza meg a releváns atomi szinteken, ahol a figyelembe vett reakciós ráták a nyaláb atom ütközéses fel és le gerjesztése, ionizációja, töltéscsere reakció és a spontán emisszió.
Ezen számolások egy infinitezimálisan vékony egydimenziós nyaláb mentén történnek és erőforrás igényesek. Ez erősen korlátozza a szintetikus diagnosztika alakalmazhatóságát kiterjedt három dimenziós nyalábok esetén, ahol több ezer vagy több tízezer ilyen számolás is szükséges.
Ezen dolgozat célja RENATE-OD által végzett számolásokra használható gépi tanulás algoritmusok viszgálata volt, illetve egy gépi tanulás modell kifejlesztése amivel a sűrűség profil alapján végzett emissziószámítás gyorsabban elvégezhető.
A kutatás során elsősorban Extreme Learning Machine típusú hálókkal foglalkoztam (a PyRCN csomag használatával). A munka elsődleges célja egy működő modell kifejlesztése a sűrűségprofilokhoz tartózó emisszió számítására. Ezt több lépcsőben vizsgáltam, első körben a sűrűség perturbációk elhanyagolásával, majd perturbációk elhanyagolása nélkül.
A modellek tanításához és validálásához több tízezer realisztikus plazma paraméterekkel rendelkező sűrűségprofilt, illetve a hozzájuk RENATE-OD-vel számított emissziós profilt hoztam létre. Emellett a kifejlesztett modelleket teszteltem a HESEL modell által létrehozott turbulens adatszettekre és valós mérési adatokra. A munka során számos fontos technikai paramétert is vizsgáltam, mint az eredmények folytonossága, illetve a felbontásra való érzékenység.



